**Zápisnica č. 4/2023**

**zo zasadnutia správnej rady Historického ústavu SAV, v. v. i. dňa 29. júna 2023**

Prítomní: P. Bystrický, D. Duchoňová, M. Hanula, S. Michálek, M. Zvalová (prizvaný hosť)

Ospravedlnený: D. Segeš

Zasadanie otvoril a viedol predseda správnej rady Historického ústavu SAV, v.v.i. (ďalej aj správna rada) S. Michálek. Ako pozvaný hosť sa zasadnutia zúčastnila ekonómka organizácie M. Zvalová,. Prerokované boli nasledovné body programu, ktorý prítomní členovia správnej rady schválili:

**1.** **Organizačný poriadok**

Správna rada prerokovala opätovne návrh nového Organizačného poriadku organizácie. Vzala na vedomie informáciu, že vedecká rada ústavu sa k návrhu vyjadrila na svojom zasadnutí 26. júna 2023.

**2. Zakladacia listina**

V súvislosti so schválenou zmenou číselníka vedných odborov správna rada prerokovala návrh na dodatok týkajúci sa doplnenia a zmeny číselníka vedných odborov v zakladacej listine. Návrh bude preposlaný na vyjadrenie vedeckej rade a dozornej rade organizácie.

**3. Finančný bonus**

Predseda správnej rady informoval o finančnom bonuse, ktorý ústav získa v rámci výkonového financovania jednotlivých ústavov akadémie. Správna rada zobrala túto skutočnosť na vedomie.

**4. Online predaj kníh**

M. Zvalová informovala o spustení online predaja kníh na webovej stránke organizácie. Predaj má od začiatku veľmi dobrý ohlas vo verejnosti.

**5. Personálne otázky**

Predseda správnej rady informoval o personálnych otázkach. Predpokladá sa prijatie do pracovného pomeru dvoch nových vedeckých pracovníkov.

**6. Situácia v THS**

D. Duchoňová informovala o návrhoch na reorganizáciu THS.

**7. Výsledky medzinárodnej akreditácie ústavov**

D. Duchoňová informovala o porade riaditeľov z 21. 6. 2023, ktorá sa týkala výsledkov medzinárodnej akreditácie ústavov SAV. Skúsenosti z akreditácie napomohli ústavom riešiť niektoré otázky svojho budúceho vedeckého smerovania. Na porade odzneli podnety, ako aplikovať odporúčania z akreditácie.

**8. Rôzne**

D. Duchoňová informovala o rokovaní dozornej rady organizácie. Riaditeľ ústavu predložil budúce projektové zámery organizácie. Správna rada opätovne prerokovala ročnú uzávierku a výročnú správu za rok 2022.

Predsedajúci: S. Michálek, v. r.

Vypracoval: M. Hanula, v. r.

Za správnosť: S. Michálek, v. r.